**Informasjon om redusert foreldrebetaling i skulefritidsordninga**

Frå 1. august 2021 er det i forskrift til opplæringslova vedtatt ei utviding av moderasjons-ordning om redusert foreldrebetaling i skulefritidsordninga (SFO). Moderasjonsordninga vert då gjeldande for elevar på 1.-4.årstrinn.

**Kven kan søkje**

Kommunen skal etter søknad gje reduksjon i foreldrebetalinga slik at den per elev utgjer maksimalt seks prosent av inntekta til hushaldet, dersom:

* foreldrebetalinga for eit skuleår utgjer meir enn seks prosent av inntektene på hushaldet siste året. For 2021 er inntektsgrensa for hushaldet *619.300 kroner*. Eller
* det er ein varig nedgang i inntektene til hushaldet inneverande år som gjer at foreldrebetalinga for eit skuleår utgjer meir enn seks prosent av inntektene til hushaldet.

Med inntekta til hushaldet meiner ein hushaldet si samla brutto personinntekt.

Betaling for kost (matpengar) kjem i tillegg.

**Korleis søkje redusert foreldrebetaling**

Den føresette som søkjer, må bu på same folkeregistrerte adresse som barnet. For å søkje om redusert foreldrebetaling, går du inn på Alver kommune si heimeside og søkjer elektronisk. Du finn skjema under Skule og utdanning/Skulefritidsordninga (SFO)/Redusert foreldrebetaling eller via denne lenkja <https://www.alver.kommune.no/innhald/skule-og-utdanning/skulefritidsordning-sfo/>.
Du må hugsa å leggja ved dokumentasjon på samla skattepliktig inntekt i hushaldet. Dokumentasjonskravet er siste skattemelding.

Inntektsgrunnlaget skal spegle dei skattepliktige inntektene. Du må dokumentere skattepliktig person- og kapitalinntekt som ikkje står i skattemeldinga. Døme på slik dokumentasjon kan vere dei tre siste lønnssplippane frå arbeidsgjevar som viser endring i årsløn i forhold til skattemeldinga eller vedtak frå NAV om sosialstønad.

Føresette kan søkja undervegs i skuleåret dersom det er vesentleg og varig endring i inntekta. Vesentleg og varig endring, inneber stort inntektstap som følgje av t.d. arbeidsledigheit, endring i hushaldet si samansetning, sjukdom eller liknande årsaker.

Vedtak om redusert foreldrebetaling blir gjeven frå månaden etter søknadsmånaden og ut skuleåret. Hugs at du må søkje på nytt for kvart skuleår.

Med helsing

Kristin Moe

Kommunalsjef oppvekst